โซยองเบ คนรวยสุดอันดับ 2 ในเกาหลี
คนรวยสุดอันดับ 1 ของเกาหลี คือเจ้าของซัมซุง ซึ่งทุกคนคงไม่แปลกใจ แล้วใครรวยที่สุดอันดับ 2 ในเกาหลี? ถ้าให้เดาหลายคนคงคิดว่าเป็นเจ้าของธุรกิจอิเล็กทรอนิกส์อื่น เช่น LG หรือ ธุรกิจรถยนต์ เช่น ฮุนได แต่จริงๆแล้วคนที่รวยสุดอันดับ 2 ในเกาหลี เป็นเจ้าของธุรกิจเครื่องสำอาง..
19 มิ.ย. 2560

คนรวยสุดอันดับ 1 ของเกาหลี คือเจ้าของซัมซุง ซึ่งทุกคนคงไม่แปลกใจ แล้วใครรวยที่สุดอันดับ 2 ในเกาหลี?
ถ้าให้เดาหลายคนคงคิดว่าเป็นเจ้าของธุรกิจอิเล็กทรอนิกส์อื่น เช่น LG หรือ ธุรกิจรถยนต์ เช่น ฮุนได
แต่จริงๆ แล้วคนที่รวยสุดอันดับ 2 ในเกาหลี เป็นเจ้าของธุรกิจเครื่องสำอาง..
แล้วเขาเป็นเจ้าของแบรนด์เครื่องสำอาง อะไรบ้าง?
แบรนด์ที่คนไทยน่าจะรู้จักกันดีคือ Etude, Sulwhasoo, Innisfree, Hera, Laneige
แบรนด์ทั้งหมดนี้เป็นของ บริษัท AmorePacific ที่ก่อตั้งโดย โซซุงวาน ใน ปี 1945 และ โซยองเบ ลูกชาย รับช่วงต่อจากพ่อของเขาตั้งแต่ปี 1997
ที่น่าสนใจคือสินค้าของบริษัทตัวแรกเริ่มจากจุดเล็กๆคือ น้ำมันใส่ผม ที่คิดค้นโดยคุณย่าของ โซยองเบ
และหลังจากนั้นบริษัทก็คิดค้นเครื่องสำอางตัวใหม่ๆขึ้นมามากมาย
ในปี 2016 บริษัทมีรายได้มากถึง 1.3 แสนล้านบาท และมีกำไรสุทธิ 1.8 หมื่นล้านบาท
แล้วบริษัทนี้ใหญ่ขนาดไหนเมื่อเทียบกับบริษัทไทย?
ปัจจุบันบริษัท AmorePacific มีมูลค่าประมาณ 5.6 แสนล้านบาท
ขนาดบริษัทใกล้เคียงกับบริษัท AOT ที่เป็นเจ้าของสนามบิน 6 แห่งทั่วประเทศไทย หรือบริษัท SCB ธนาคารที่มีมูลค่าบริษัทมากสุดในประเทศไทย
เมื่อก่อนบริษัทนี้เน้นขายเครื่องสำอางให้คนในประเทศเกาหลี แต่ตอนนี้บริษัทกำลังก้าวเข้ามาเป็นบริษัทเครื่องสำอางยักษ์ใหญ่ของโลก
ตอนนี้แบรนด์ Sulwhasoo และ Innisfree กำลังได้รับความนิยมอย่างมากในประเทศ จีน และ อาเซียน
จุดเด่นของสินค้าบริษัทน่าจะเป็นเรื่องการค้นคว้าและวิจัย ในการเอาสารสกัดจากสมุนไพรธรรมชาติมาทำเป็นเครื่องสำอาง
คุณโซยองเบ ถือหุ้นในบริษัท AmorePacific 56% ซึ่งก็มากพอที่จะทำให้เขาเป็นคนรวยที่สุดอันดับ 2 ในเกาหลี
ใครจะไปคิดว่าสินค้าเครื่องสำอางจะทำให้เจ้าของรวยเป็นอันดับต้นๆของประเทศได้
แล้วประเทศไทย หล่ะ? สมุนไพรมีอยู่เต็มประเทศ ถ้ามีการค้นคว้าและวิจัยดีๆ เครื่องสำอางของไทยก็น่าจะได้รับความนิยมไม่แพ้เกาหลี
สิ่งสำคัญคือ การเริ่มต้น.. บริษัท AmorePacific ที่ยิ่งใหญ่ก็เริ่มมาจากจุดเล็กๆเหมือนกัน
ไม่แน่ว่า คนไทยที่กำลังขายเครื่องสำอางใน IG ตอนนี้ อาจมีหนึ่งคนในนั้นที่จะเป็นคนรวยอันดับต้นๆของไทยในอนาคตก็เป็นได้..